Mugabe se vrou wil president wordRobert en Grace Mugabe Foto: redpepper.co.uk Zimbabwe se eerste vrou Grace Mugabe het Donderdag haar kandidaatskap aangekondig om haar man, die 90-jarige Robert Mugabe, op te volg. “Waarom kan ek nie president word nie? Is ek dan nie ŉ Zimbabwiër nie?” het die 49-jarige Grace gesê toe sy veterane van die land se vryheidstruggle toegespreek het. Sy het adjunkpresident Joice Mujuru, wat as een van die top-aanspraakmakers beskou word, gemaan om te bedank. “Daar is baie mense wat hierdie land kan regeer, nie Mujuru nie,” het Grace gesê. Sy voer aan haar man se adjunkpresident sal Zimbabwe “terugneem na waar dit was voor onafhanklikheid”. Robert Mugabe regeer al sedert 1980 en het talle kere vir mediese sorg oorsee gereis. Daar word weer gespekuleer dat hy kan aftree voor sy termyn in 2018 verstryk. Grace is intussen as hoof van die vroueliga van die regerende party, Zanu-PF, aangestel. Haar politieke ambisies word met teenkanting begroet van Mujuru en ander wat aan die lang struggle vir onafhanklikheid deelgeneem het. Sy het ook onder skoot gekom nadat sy in September ŉ doktoraat van die Universiteit van Zimbabwe ontvang het, glo net ŉ paar maande nadat sy by dié instelling ingeskryf het.